På det tidspunkt var Peter Jørgensen i forvejen vant til at arbejde med sko og havde gjort det som salgschef for Gørding Skofabrik, men han havde aldrig set så mange forskellige sko på én gang.

- Jeg tænkte, hvordan skal jeg dog nogensinde kunne nedbryde det her og vælge det ud, som var mest relevant for en selv. Så det var en helt ny verden.

En smertefuld finanskrise

Men under finanskrisen i 2008 var det – som indledningen beskriver - ved at gå galt. Salget af Skechers var endnu ikke kommet i gang, og på det tidspunkt bestod Peter Jørgensens virksomhed primært af egenproducerede modesko og støvler samt et samarbejde med det japanske skomærke Mizuno.

- Jeg husker et tidspunkt, hvor jeg gik på gulvet foran alle mine medarbejdere og sagde, at jeg virkelig kæmpede for at finde en løsning, men at det også var en realistisk mulighed, at enderne ikke kunne hænge sammen, og at virksomheden og deres job ikke eksisterede i slutningen af ugen, siger Peter Jørgensen.